P r e d k l a d a c i a   s p r á v a

Materiál pod názvom „ Návrh zákona o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov“ sa predkladá na rokovanie vlády Slovenskej republiky na základe Plánu legislatívnych úloh vlády SR na rok 2001.

Predloženie tohto návrhu zákona vyplýva aj z plnenia uznesenia vlády SR č. 886/2000 ku „ Koncepcii prechodu zo zákonného poistenia zodpovednosti za škodu spôsobenú prevádzkou motorového vozidla na systém povinne zmluvného poistenia“ a uznesenia vlády SR č. 17/2001 k prioritným úlohám vlády Slovenskej republiky vyplývajúcim z pravidelnej správy Európskej komisie o pripravenosti Slovenskej republiky na členstvo v Európskej únii z 8.11.2000. 
	
Navrhovaná právna úprava má za cieľ prispôsobovanie sa európskym štandardom a dosiahnutie kompatibility s direktívami EÚ, zabezpečiť splniteľnosť oprávnených nárokov osôb poškodených prevádzkou motorového vozidla, odstrániť monopolné vykonávanie daného druhu poistenia jedným poistiteľom a vytvoriť možnosti výberu poistiteľa.

V súčasnosti sa zákonné poistenie zodpovednosti vykonáva na základe Vyhlášky Ministerstva financií Slovenskej republiky č. 423/1991 Zb., ktorou sa ustanovuje rozsah a podmienky zákonného poistenia zodpovednosti za škodu spôsobenú prevádzkou motorového vozidla v znení neskorších predpisov. Úspešné zavedenie povinného zmluvného poistenia zodpovednosti za škodu spôsobenú prevádzkou motorového vozidla je podmienené predovšetkým vybudovaním organizačnej a personálnej štruktúry a materiálneho zabezpečenia prevádzkovania tejto činnosti v podmienkach jednotlivých poisťovní, ako aj v podmienkach jednotlivých inštitúcií, ktoré budú vytvárať infraštrukturálnu sieť, pozostávajúcu zo Slovenskej kancelárie poistiteľov, ktorá bude zabezpečovať správu poistného garančného fondu, činnosť Kancelárie zelenej karty a prevádzkovanie hraničného poistenia. Tento systém sa bude musieť prispôsobiť európskym štandardom formou zabezpečenia kompatibility s direktívami EÚ.

Návrh zákona obsahuje aj ustanovenia Čl. II až Čl. IV, v ktorých sa novelizujú niektoré ďalšie zákony. V Čl. II sa uvádzajú novelizované ustanovenia zákona NR SR č. 24/1991 Zb. o poisťovníctve v znení neskorších predpisov, ktoré by však už mali byť súčasťou pripravovaného rekodifikovaného zákona o poisťovníctve, ktorý by mal byť účinný od 1.januára 2002. V Čl. III sa novelizuje zákon č. 366/1999 Z.z. o daniach z príjmov v znení zákona č. 358/2000 Z.z., v Čl. IV. sa mení a dopĺňa zákon č. 315/1996 Z.z. o premávke na pozemných komunikáciách v znení neskorších predpisov, kde sa rozširujú činnosti vykonávané orgánom evidencie. V prípade , ak by do účinnosti tohto zákona boli predložené v priebehu roka 2001 samostatné novely uvedených  zákonov, ustanovenia týchto článkov by boli presunuté priamo do týchto noviel. Z týchto dôvodov sa uvedené ustanovenia uvádzajú v  predkladanom   materiály    ako     informatívne.    Súčasťou    predloženého   návrhu    zákona o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov je aj návrh  vykonávacej  vyhlášky  z dôvodu komplexného posúdenia  predmetného zákona.

Predkladaný návrh zákona bol predmetom medzirezortného pripomienkového konania a všetky pripomienky zásadného charakteru boli po rokovaniach s príslušnými rezortmi odstránené. Návrh zákona sa predkladá bez rozporov.

Návrh zákona bol prerokovaný a schválený v Rade hospodárskej a sociálnej dohody Slovenskej republiky ako aj v Legislatívnej rade vláda Slovenskej republiky a vznesené odporúčania a pripomienky boli zapracované priamo do predkladaného znenia návrhu zákona.